**ԱՐՁԱՆԱԳՐՈՒԹՅՈՒՆ**

 ՀԱՆՐԱՅԻՆ ԲԱՑ ԼՍՄԱՆ ԵՎ ՔՆՆԱՐԿՄԱՆ

ՀՀ Շիրակի մարզ 06 հունիս, 2025 թ.

Ք. Գյումրի, Վարդանանց հր.1 ժամը՝ 15։00

2025 թվականի հունիսի 06-ին, ժամը՝ 15:00-ին, Գյումրու համայնքապետարանի վարչական շենքում (Վարդանանց հր. 1, 2-րդ հարկ, ավագանու նիստերի դահլիճ) կայացավ հանրային բաց լսում և քննարկում (այսուհետ քննարկում)։Նիստը վարեց Գյումրի համայնքի ղեկավարի առաջին տեղակալ Ավետիս Առաքելյանը։

**Հանրային քննարկման թեման՝**
«Հայաստանի Հանրապետության Շիրակի մարզի Գյումրի համայնքի վարչական տարածքում տեղական տուրքերի և վճարների 2025 թվականի տեսակները և դրույքաչափերը սահմանելու մասին»։

**Ավետիս Առաքելյան**

* Հարգելի գործընկերներ,

Տեղեկացնեմ, որ համաձայն կարգի, հանրային քննարկման մասնակիցը քննարկման դրված հարցերի վերաբերյալ կարող է ուղղել հարցեր, իր առարկություններն ու առաջարկությունները հնչեցնել բանավոր ձևով կամ՝ դրանք գրավոր տեսքով ներկայացնել հանրային քննարկման քարտուղարին։ Մասնակցիները կարող են իրենց առարկություններն ու առաջարկությունները ուղարկել Համայնքապետարանի պաշտոնական էլեկտրոնային հասցեին՝ [gyumri@gyumri.am](https://e.mail.ru/compose/?mailto=mailto%3agyumri@gyumri.am" \t "_blank) կամ գրավոր տեսքով ներկայացնել քննարկման քարտուղարին քննարկման ավարտից հետո՝ հնգօրյա ժամկետում։

 Այնուհետև Գյումրի համայնքի ղեկավարի առաջին տեղակալը զեկույցի ներկայացման համար հրավիրեց Գյումրու համայնքապետարանի աշխատակազմի առևտրի և սպասարկման ոլորտի համակարգման բաժնի առաջին կարգի մասնագետ Անի Մկրտչյանին.

**Զեկուցող՝ Անի Մկրտչյան**

**Առևտրի և սպասարկման ոլորտի համակարգման բաժնի առաջին կարգի մասնագետ՝**

* Հարգելի ներկաներ,

 Ձեր քննարկմանն եմ ներկայացնում Հայաստանի Հանրապետության Շիրակի մարզի Գյումրի համայնքի վարչական տարածքում տեղական տուրքերի և վճարների 2025 թվականի տեսակները և դրույքաչափերը սահմանելու մասին Գյումրի համայնքի ավագանու որոշման նախագիծը:

 Այն ուղղված է կարգավորելու տեղական տուրքերի և վճարների սահմանման և գանձման հետ կապված հարաբերությունները, ինչպես նաև համայնքի բյուջեի եկամտային մասի ապահովմանը:

 Նշեմ, որ այն, 2024 թվականի համանման որոշման համեմատ, ենթարկվել է մի քանի փոփոխությունների, որոնք պայմանավորված են եղել նաև սույն որոշման համար հիմք հանդիսացող Տեղական տուրքերի և վճարների մասին օրենքի փոփոխություններով:

 Տեղական տուրքերի և վճարների մասին օրենքի 12-րդ հոդվածի 1-ին մասի 21-րդ կետով սահմանվում է, որ իրավաբանական անձանց և անհատ ձեռնարկատերերին համայնքի վարչական տարածքում Առևտրի և ծառայությունների մասին օրենքով սահմանված՝ շրջիկ առևտրի կետի միջոցով վաճառքի կազմակերպման կամ ծառայության մատուցման թույլտվության համար՝ յուրաքանչյուր ամսվա համար՝ սահմանվում է տեղական տուրք:

 Ըստ այդմ Գյումրի համայնքի վարչական տարածքում տվյալ տեսակի տուրքի համար՝ նախատեսում ենք սահմանել 25.000 ՀՀ դրամ:

Տեղական վճարների տեսակների մեջ ևս կատարվել են փոփոխություններ.

 Համայնքային սեփականություն հանդիսացող ընդհանուր օգտագործման փողոցներում և հրապարակներում (բացառությամբ բակային տարածքների, ուսումնական, կրթական, մշակութային և առողջապահական հաստատությունների, պետական կառավարման և տեղական ինքնակառավարման մարմինների վարչական շենքերի հարակից տարածքների) ավտոտրանսպորտային միջոցն ավտոկայանատեղում կայանելու համար Ավտոտրանսպորտային միջոցների կայանատեղերի տեղական վճարի և վարչական վարույթի առանձնահատկությունների մասին օրենքով սահմանված դրույքաչափերի սահմաններում նախատեսում ենք սահմանել հետևյալ դրույքաչափերը.

|  |  |
| --- | --- |
| յուրաքանչյուր մեկ ժամվա համար՝ | **երկու հարյուր** |
| յուրաքանչյուր մեկ օրվա համար՝ | **մեկ հազար** |
| մեկ շաբաթվա համար՝ | **երեք հազար** |
| մեկ ամսվա համար՝ | **տասնութ հազար** |
| մեկ տարվա համար՝ | **մեկ հարյուր հազար** |

Ինչպես նաև նախատեսում ենք տեղական վճարների մեջ ավելացնել վճարների ևս 2 տեսակ՝

1. Սուրճի ավտոմատ ինքնասպասարկող սարքերի միջոցով առևտուր իրականացնելու կամ ծառայություններ մատուցելու նպատակով համայնքի տարածքում շենքերից և շինություններից դուրս սուրճի ավտոմատ ինքնասպասարկող սարքերի տեղադրման թույլտվության համար՝ յուրաքանչյուր ամսվա համար՝ մեկ սարքավորման համար՝ նախատեսում ենք սահմանել 10.000 ՀՀ դրամ:
2. Շրջակա միջավայրի վրա ազդեցության գնահատման և փորձաքննության մասին օրենքով սահմանված կարգով հիմնադրույթային փաստաթղթի նախագծի կամ նախատեսվող գործունեության, դրանց ազդեցության գնահատման և փորձաքննության գործընթացների վերաբերյալ հանրային լսման կազմակերպման համար նախատեսում ենք սահմանել վճար՝ յուրաքանչյուր լսման կազմակերպման համար՝ 30.000 ՀՀ դրամ:

**Ավետիս Առաքելյան**

* Հարցեր, ելույթներ կա՞ն: Չկան:

**Ավետիս Առաքելյան**

* Համարում ենք հանրային լսումը փակված:

Նիստին ներկա էին 27 անձինք: